Lewis Hamilton er verdensmester for fjerde gang efter dramatisk løb i Mexico, som Max Verstappen vandt - og hvor Kevin Magnussen leverede en usandsynlig ottendeplads

MEXICO CITY (Ekstra Bladet): Forventningen var det værst tænkelige scenarie for Haas-raceren. Under kvalifikationen blev det bekræftet, da teamet var langsomt.

Romain Grosjean sluttede sidst, men efter et drømmeløb på Autodromo Hermanos Rodriguez, hvor tingene udviklede sig perfekt for Kevin Magnussen, scorede danskeren en usandsynlig ottendeplads.

De fire point sender Haas tættere på Toro Rosso og Renault i VM-stillingen efter en weekend, der allerede var afskrevet lørdag aften …

Lewis Hamilton vandt sin fjerde VM-titel, men ikke på den måde, han havde drømt om.

Starten vendte op og ned på løbet og muliggjorde Haas-overraskelsen, som Kevin Magnussen fremragende eksekverede.

Max Verstappens sejr var reel nok, og det var det lange stræk ned mod første sving, at Mexicos Grand Prix gik fra at være et skræk- til at være et drømmescenarie for Haas.

Som Max Verstappen forsøgte at overhale, kørte Sebastian Vettel ind i Lewis Hamilton.

Racing incident mente Tom Kristensen og de andre stewards, men det kostede en frontvinge på Ferrarien og en punktering for Lewis Hamilton.

Så de måtte kæmpe sig gennem hele feltet efter et tidligt pitstop.

Flere billeder fra løbet: Fotos: AP

Lewis Hamilton var så langt tilbage, at han tidligt blev taget med en omgang af Verstappen!

Både Carlos Sainz og Felipe Massa blev ramt af sivepunkteringer efter start-sammenstødet, hvilket kompromitterede deres løb.

Senere udgik både Daniel Ricciardo og Nico Hülkenberg, og så var vejen banet for de usandsynlige Haas-point.

Selv om Haas-duoen var langsomt under tidtagningen startede de 14’er og 15’er efter andres motorstraffe.

Som vanligt - fristes man til at sige - fik Kevin Magnussen en god start og var oppe som sekser, da startkaosset havde lagt sig. Romain Grosjean kom ikke helt så godt af sted og lå der 11’er.

Meget er sagt og skrevet om Kevin Magnussen kørestil, men til dette løb blev der råbt mest af Romain Grosjean og Felipe Massa.

Franskmanden fik fem sekunders straf efter duel med Fernando Alonso, og brasilianeren nedkaldte Sebastian Vettels vrede, da han pressede tyskeren af banen.

Kevin Magnussen kørte et langt første stint på ultrasoft, hvor bagvedliggende Marcus Ericsson hjalp til med at holde blandt andre de to McLaren-Honda i skak.

Heldet har ikke altid været på danskerens side i denne sæson, men det var det søndag. Brendon Hartleys Toro Rosso gik op i røg, hvilket blev udnyttet til et billigt pitstop under en virtuel safetycar.

På soft-dækket skulle Kevin Magnussen forsvare en ottendeplads. Samme ottendeplads, som Mercedes havde forudset, at Hamilton kunne nå.

Indimellem lå Fernando Alonso på ultrasoft, og det blev en ophedet fight til sidst, hvor Kevin Magnussen forsvarede sig mod to hurtigere racere.

Hamilton og Alonsos intense kamp om niendepladsen var en gave til Haas, da Alonso forsvarede sig bravt, hvilket skabte lidt luft foran.

Kevin Magnussen var naturligvis lykkelig, da Ekstra Bladet talte med ham lige efter løbet:

- Jeg er bare så glad for at kunne køre den hjem og give teamet det her resultat. Alle fortjener et kæmpe klap på skulderen for en perfekt strategi og i det hele taget for ikke at give op efter en rigtig, rigtig skoddag lørdag.

Se den utrolige start på løbet lige her:

FAKTA: F1-legenderne

'Det har set sort ud for Haas: Har de overhovedet en chance?'

Selverkendelse hos Haas: Kontant udmelding fra chefen

F1-stjerne igen i uføre: Tom K. dommer i ny kontrovers

F1 Live resultater 2017

F1 Stilling 2017